Up-424/03
Datum: 2003-07-08T00:00:00.000+02:00
ecli: ECLI:SI:USRS:2003:Up.424.03
vrsta: posamični akt
zadeva: ustavna pritožba
objavljeno: Neobjavljeno | 08.07.2003
dokument: US22569
akt: Ustavna pritožba A. A. zaradi kršitve pravice do sojenja brez nepotrebnega odlašanja v postopku pred Višjim sodiščem v Kopru v zadevi št. Z 19/03

Ustavna pritožba A. A. zoper sklep Okrajnega sodišča v Piranu št. Z 19/03 z dne 23. 4. 2003
resitev: zavrženje
izrek: Ustavna pritožba A. A. zaradi kršitve pravice do sojenja brez nepotrebnega odlašanja v postopku pred Višjim sodiščem v Kopru v zadevi št. Z 19/03 se zavrže.

Ustavna pritožba A. A. zoper sklep Okrajnega sodišča v Piranu št. Z 19/03 z dne 23. 4. 2003 se zavrže.
stavek: Ker v obravnavani zadevi niso izpolnjene procesne predpostavke (izčrpanje pravnih sredstev) za vložitev ustavne pritožbe, jo je Ustavno sodišče zavrglo.
odlocitev: sklep
geslo: 1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
podlaga: Člen 55.1.2, Zakon o Ustavnem sodišču [ZUstS]
datum_vloge: 2003-06-23T22:00:00.000Z
datum_odlocitve: 2003-07-07T22:00:00.000Z

# Up-424/03-4

14. 7. 2003

# SKLEP

Ustavno sodišče je v postopku za preizkus ustavne pritožbe A. A. iz Ž., ki jo zastopa B. B., odvetnik v Z., na seji senata dne 8. julija 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

sklenilo:

Ustavna pritožba A. A. zaradi kršitve pravice do sojenja brez nepotrebnega odlašanja v postopku pred Višjim sodiščem v Kopru v zadevi št. Z 19/03 se zavrže.

Ustavna pritožba A. A. zoper sklep Okrajnega sodišča v Piranu št. Z 19/03 z dne 23. 4. 2003 se zavrže.

## OBRAZLOŽITEV

Pritožnica vlaga ustavno pritožbo, v kateri Višjemu sodišču v Kopru očita kršitev pravice do sojenja brez nepotrebnega odlašanja (23. člen Ustave). Ustavnemu sodišču predlaga, naj Višjemu sodišču v Kopru naloži, naj takoj odloči o vloženi pritožbi zoper sklep Okrajnega sodišča v Piranu št. Z 19/03.

Ustavnemu sodišču tudi predlaga, naj samo odloči o obstoju kršitev ustavnih pravic prvostopenjskega sodišča, ki je njen predlog zavrnilo. S tem smiselno predlaga, naj Ustavno sodišče odloči o ustavni pritožbi zoper navedeni prvostopenjski sklep pred izčrpanjem pravnih sredstev.

Po prvem odstavku 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa redna in izredna pravna sredstva. Glede na navedeno ustavna pritožba neposredno zoper ravnanje ali opustitev dolžnega ravnanja (neaktivnost sodišča, ko je sam postopek pred pristojnim sodiščem še v teku) ni mogoča. Kljub temu Ustava zagotavlja tudi sodno varstvo pravice do sojenja v razumnem roku. O zakonitosti dejanj, s katerimi se posega v ustavne pravice posameznika, tako po določbi drugega odstavka 157. člena Ustave odloča (če ni zagotovljeno drugo sodno varstvo) pristojno sodišče v upravnem sporu. Po določbah Zakona o upravnem sporu (Uradni list RS, št. 50/97 in nasl. - ZUS) je za navedeni postopek na prvi stopnji pristojno Upravno sodišče. Šele zoper odločitve pristojnih sodišč v upravnem sporu je ob izpolnjenih pogojih iz ZUstS mogoče vložiti ustavno pritožbo.

Ustavna pritožba tudi ni dopustna zoper sklep Okrajnega sodišča v Piranu št. Z 19/03. Po drugem odstavku 51. člena ZUstS lahko Ustavno sodišče izjemoma odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice. To pomeni, da lahko Ustavno sodišče izjemoma odloča o ustavni pritožbi že pred izčrpanjem izrednih pravnih sredstev, v nobenem primeru - niti v izjemnih primerih - pa ne more odločati pred izčrpanjem rednih pravnih sredstev. Zoper sklep Okrajnega sodišča v Piranu št. Z 19/03 je po določbi prvega odstavka 9. člena Zakona o izvršbi in zavarovanju (Uradni list RS, št. 51/98 in nasl. - ZIZ) dopustna pritožba. Pritožnica zoper izpodbijani sklep torej ni izčrpala niti rednih pravnih sredstev.

Ker v obravnavani zadevi niso izpolnjene procesne predpostavke za vložitev ustavne pritožbe, jo je Ustavno sodišče zavrglo.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata
mag. Marija Krisper Kramberger